BIZ กางแผนธุรกิจในครึ่งปีหลังรุกขยายฐานลูกค้ากลุ่มรพ.เพิ่ม
BIZ เปิดแผนธุรกิจในครึ่งปีหลัง เดินหน้าขยายฐานลูกค้าในกลุ่มโรงพยาบาลรัฐและโรงพยาบาลเอกชนเพิ่มขึ้น ตั้งเป้ารายได้ปี 59 เติบโตไม่ต่ำกว่า 50-60% จากปีก่อนมีรายได้รวม 311 ล้านบาท แย้มอยู่ระหว่างประมูลงานใหม่อีกมูลค่ากว่า 300 ลบ. 
8 ส.ค. 2559


นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ  ซึ่งเป็นผู้นำในการเป็นตัวแทนนำเข้า จำหน่าย ติดตั้ง และการให้บริการดูแลและซ่อมบำรุงเครื่องมือแพทย์ โดยเน้นในส่วนที่เกี่ยวข้องกับการรักษาโรคมะเร็งด้วยวิธีรังสีรักษาเป็นหลัก เปิดเผยถึงแผนการดำเนินงานในช่วงครึ่งหลังของปีนี้ว่า บริษัทฯยังคงเดินหน้าขยายฐานลูกค้าทั้งกลุ่มโรงพยาบาลรัฐและโรงพยาบาลเอกชนอย่างต่อเนื่อง เพราะตลาดเครื่องฉายรังสียังมีความต้องการอีกมาก ตามจำนวนผู้ป่วยโรคมะเร็งที่เพิ่มมากขึ้นในทุกๆปี
ทั้งนี้ บริษัทตั้งเป้าหมายรายได้ในปี 2559 เติบโตไม่ต่ำกว่า 50 – 60% จากปีก่อนที่มีรายได้รวม 311 ล้านบาท โดยมูลค่างานในมือ (Backlog) ณ สิ้นเดือนมิถุนายน 2559อยู่ที่ 566.45 ล้านบาท แบ่งเป็น 1.โครงการเครื่องฉายรังสีอัตราปริมาณรังสีสูงแบบพิเศษ โรงพยาบาลมะเร็งลพบุรี มูลค่า  154.00 ล้านบาท 2.โครงการเครื่องเร่งอนุภาค โรงพยาบาลมะเร็งชลบุรี มูลค่า 116.50 ล้านบาท 3.โครงการเครื่องฉายรังสี เครื่องจำลองการฉายรังสีและเครื่องวางแผนการรักษา โรงพยาบาลสวรรค์ประชารักษ์ มูลค่า 77.50 ล้านบาท และ4.โครงการเครื่องเร่งอนุภาค คณะแพทยศาสตร์ศิริราชพยาบาลมหาวิทยาลัยมหิดล มูลค่า 218.45 ล้านบาท ซึ่งคาดว่าโครงการดังกล่าวจะสามารถรับรู้รายได้ปีนี้ ราว60% ส่วนที่เหลือจะทยอยรับรู้ในปีหน้า
ด้านนายวรวิทย์ สีลภูสิทธิ์ รองประธานเจ้าหน้าที่บริหารด้านการเงินและทรัพยากรมนุษย์ บริษัท บิสซิเนสอะไลเม้นท์ จำกัด (มหาชน) (BIZ) กล่าวว่า บริษัทฯอยู่ระหว่างประมูลงานใหม่อีกมูลค่ากว่า 300  ล้านบาท ซึ่งเป็นโครงการทั้งในโรงพยาบาลรัฐและโรงพยาบาลเอกชน คาดว่าจะทราบผลประมูลในช่วงไตรมาส 3 หรือ ไตรมาส 4 นี้  โดยหากบริษัทฯได้รับงานเพิ่มขึ้นก็จะทำให้มูลค่างานในมือของบริษัทฯเพิ่มขึ้น จะช่วยผลักดันผลประกอบการเติบโตอย่างแข็งแกร่ง
สำหรับผลการดำเนินงานในไตรมาส 2/2559 มีรายได้รวม 105.36 ล้านบาท และมีกำไรสุทธิ  8.10 ล้านบาท เทียบกับช่วงเดียวกันของปีก่อนที่มีรายได้รวม 17.64 ล้านบาท และขาดทุนสุทธิ 0.79 ล้านบาท โดยสาเหตุที่ผลประกอบการเติบโตอย่างต่อเนื่อง เนื่องจากมีการส่งมอบงานโครงการมูลค่าสูงในไตรมาสที่ 2/2559 และมีรายได้จากการอัพเกรด (upgrade) ซอฟท์แวร์ให้กับลูกค้าเพื่อเพิ่มประสิทธิภาพของระบบการรักษาด้วยรังสีรักษาให้แก่ลูกค้ารายเดิมของบริษัท